**EELNÕU**

**Teadus- ja arendustegevuse ning innovatsiooni korralduse seaduse eelnõu**

**1. peatükk**

**Üldsätted**

**§ 1. Reguleerimisala ja kohaldamisala**

(1) Teadus- ja arendustegevuse korralduse seaduse ülesanne on sätestada teadus- ja arendustegevuse ning innovatsiooni riikliku korralduse alused ning teadus- ja arendustegevuse ning innovatsiooni toetamise põhimõtted.

(2) Käesolevas seaduses ettenähtud haldusmenetlusele kohaldatakse haldusmenetluse seaduse sätteid, arvestades käesoleva seaduse erisusi.

**§ 2. Seaduses kasutatavad mõisted**

1) Teadus- ja arendustegevus - uudne, loominguline, ettemääramatu tulemusega, süstemaatiline ning ülekantav ja/või korratav uurimistöö, mille eesmärk on saada uusi teadmisi ning leida neile uusi rakendusalasid. Teadus- ja arendustegevus jaguneb alusuuringuteks, rakendusuuringuteks ja eksperimentaalarenduseks.

2) Alusuuring - teoreetiline või katsetel rajanev uurimistöö uute teadmiste saamiseks nähtuste ja faktide põhialuste kohta, seadmata eesmärgiks saadud teadmiste rakendamist praktikas.

3) Rakendusuuring - uurimistöö uute teadmiste saamiseks otsese eesmärgiga rakendada saadud teadmisi praktikas.

4) Eksperimentaalarendus - katsetel rajanev uurimistöö, mille eesmärk on alus- ja rakendusuuringute tulemusena saadud teadmisi ja praktilist kogemust arvestades luua uusi või täiustada olemasolevaid tooteid ja protsesse.

**§ 3. Teadus- ja arendustegevuse põhimõtted**

(1) Teadus- ja arendustegevuse põhimõtted on:

1) Teadus- ja arendustegevuse läbiviimisel lähtutakse akadeemilisest vabadusest, mille kohaselt teadlasel on vabadus valida uurimisteemasid ja meetodeid ilma välise sekkumiseta, avaldada teadustöö järeldusi ja tulemusi ning neid ühiskonnas vabalt tutvustada;

2) Teadus- ja arendustegevuse läbiviimisel lähtutakse üldtunnustatud eetikanormidest ja teaduse heast tavast ning teaduslikust metoodikast;

3) Avalikest vahenditest rahastatud teadus- ja arendustegevuse tulemused ja andmed on avalikkusele kättesaadavad, kui seda ei piira teised õigusaktid.

**2. peatükk**

**Teadus- ja arendustegevuse ning innovatsiooni riiklik korraldamine**

**§ 4. Vabariigi Valitsus**

Teadus- ja arendustegevuse korraldamisel Vabariigi Valitsus:

1) kujundab Eesti eeldusi, tingimusi ning vajadusi arvestavat teadus- ja arendus- ning innovatsioonipoliitikat ning valmistab ette riigi teadus- ja arendustegevust ning innovatsiooni suunavaid valdkonna arengukavasid;

2) esitab vähemalt kord aastas Riigikogule ülevaate teadus- ja arendustegevuse ning innovatsiooni olukorrast ning valitsuse poliitikast selles valdkonnas;

3) tagab ministeeriumide vahelise koostöö teadus- ja arendustegevuse ning innovatsioonipoliitika elluviimisel, arvestades Teadus- ja arendustegevuse ning innovatsioonipoliitika nõukogu ettepanekuid;

4) kehtestab teadus- ja arendustegevuse ning innovatsiooni koostöökogu moodustamise korra ja töökorra ning kinnitab valdkonna eest vastutavate ministrite ettepanekul kuni kolmeks aastaks selle koosseisu;

5) moodustab, korraldab ümber ja lõpetab riigi teadus- ja arendusasutuste tegevuse neid haldava ministeeriumi ettepanekul, kuulanud ära Teadus- ja arendustegevuse ning innovatsioonipoliitika nõukogu seisukoha;

6) otsustab Eesti osalemise rahvusvahelises teadus- ja arendustegevuse ning innovatsiooni alases koostöös riiklikul tasemel;

7) kehtestab riigi teaduspreemiate põhimääruse, moodustab riigi teaduspreemiate komisjoni ning määrab riigi teaduspreemiad valdkonna eest vastutava ministri esildisel riigi teaduspreemiate komisjoni ettepanekute alusel;

8) täidab muid seadusega sätestatud ülesandeid teadus- ja arendustegevuse ning innovatsiooni valdkonnas.

**§ 5. Teadus-ja Arendustegevuse ning Innovatsioonipoliitika Nõukogu**

(1) Teadus- ja Arendustegevuse ning Innovatsioonipoliitika Nõukogu on Vabariigi Valitsuse juures asuv nõuandev kogu, kes toetab Vabariigi Valitsust ühiskonna heaolu ja majanduse konkurentsivõimet kasvatava teadus- ja arendustegevuse ning innovatsioonipoliitika väljatöötamisel ja rakendamisel.

(2) Teadus- ja Arendustegevuse ning Innovatsioonipoliitika Nõukogu tegevuse alused, ülesanded ja töökord kehtestatakse põhimäärusega, mille kehtestab Vabariigi Valitsus.

(3) Teadus- ja Arendustegevuse ning Innovatsioonipoliitika Nõukogu koosseisu kuuluvad ametikoha järgi peaminister, valdkondade eest vastutavad ministrid, üks peaministri nimetatud Vabariigi Valitsuse liige ning Vabariigi Valitsuse nimetatud liikmed.

(4) Teadus- ja Arendustegevuse ning Innovatsioonipoliitika Nõukogu esimeheks on ametikoha järgi peaminister.

(5) Teadus- ja Arendustegevuse ning Innovatsioonipoliitika Nõukogu tööd korraldab Riigikantselei.

**§ 6. Teadus- ja arendustegevuse ning innovatsiooni koostöökogu**

Teadus- ja arendustegevuse ning innovatsiooni koostöökogu on valdkonna eest vastutavate ministrite nõuandev organ, kes:

1) nõustab valdkonna eest vastutavaid ministreid Vabariigi Valitsusele esitatavate teemade ettevalmistamisel ning Vabariigi Valitsuse poolt ministritele antud ülesannete täitmisel, arvestades Teadus- ja Arendustegevuse ning Innovatsioonipoliitika Nõukogu suuniseid;

2) teeb ettepanekuid Eesti teadus- ja arendustegevuse ning innovatsioonipoliitika kujundamiseks;

3) osaleb teadus- ja arendustegevuse ning innovatsioonipoliitika arenguid suunavate arengukavade koostamisel, teadus- ja arendustegevuse ning innovatsioonipoliitika prioriteetide seadmisel ja muutmisel;

4) teeb ettepanekuid teadus- ja arendusasutuste finantseerimise põhimõtete ja strateegia kujundamiseks ning teadus- ja arendusasutuste moodustamiseks, ümberkorraldamiseks või tegevuse lõpetamiseks;

5) nõustab valdkonna eest vastutavaid ministreid riigieelarve eelnõu kujundamisel teadus- ja arendustegevuse ning innovatsiooni rahastamispõhimõtete, mahu ja meetmete osas,

6) seirab ja annab hinnanguid teadus- ja arendustegevuse ning innovatsiooni poliitikale, sh teadus- ja arendustegevuse ning innovatsiooni valdkonna meetmete elluviimisele ja tulemuslikkusele;

7) täidab teisi talle õigusaktidega pandud ülesandeid.

**§ 7. Teadus- ja arendustegevuse ning innovatsiooni riiklik korraldamine ministeeriumides**

(1) Kõigi ministeeriumide ülesanded teadus- ja arendustegevuse ning innovatsiooni valdkonnas on:

1) oma valitsemisalale tarviliku teadus- ja arendustegevuse ning innovatsiooni ning selle finantseerimise korraldamise eest vastutamine, sh vahendite põhjendamine ja määramine valitsemisala eelarve projekti koostamisel ning nende teadus- ja arendusasutuste eelarvete kinnitamine riigieelarves valitsemisala teadus- ja arendustegevuseks eraldatud summade ulatuses;

2) valitsemisala poliitikaeesmärke toetavate teadus- ja arendustegevuse ning innovatsiooni meetmete väljatöötamine ja nende täitmise korraldamine;

3) oma valitsemisalasse kuuluvate riigi teadus- ja arendusasutuste põhimääruste kinnitamine;

4) oma valitsemisala teadus- ja arendustegevuse ning innovatsiooni valdkonna tegevuste, eelarvete ja selle täitmise ülevaadete esitamine valdkonna eest vastutavale ministrile ning vastava info ajakohastamine Eesti Teadusinfosüsteemis;

5) oma valitsemisala uuringute ja analüüside kättesaadavaks tegemine;

6) koostöö teiste ministeeriumitega käesoleva lõike punktides 1-4 toodud ülesannete täitmiseks.

(2)Haridus- ja Teadusministeerium**:**

1) kavandab ja viib ellu riiklikku teaduspoliitikat ning korraldab sellega seonduvat teadus- ja arendustegevust;

2) töötab välja ja esitab Vabariigi Valitsusele ettepanekuid teadus- ja arendustegevuse ning innovatsioonipoliitika kohta;

3) koordineerib ministeeriumite teadus- ja arendustegevuse kavandamist ja elluviimist vastavalt käesoleva paragrahvi lõikes 1 sätestatule;

4) korraldab teadus- ja arendustegevuse finantseerimist riigieelarvest;

5) koordineerib riiklikul tasandil rahvusvahelist teadusalast koostööd ja korraldab selle finantseerimist;

6) korraldab teadus- ja arendusasutuste teadus- ja arendustegevuse kvaliteedi hindamist ning teostab selle üle järelevalvet;

7) korraldab teadus- ja arendustegevuse valdkonna riiklikke konkursse ja kehtestab nende läbiviimise tingimused ja korra;

8) kehtestab riikliku teaduseetika süsteemi korralduse;

9) täidab muid käesoleva lõike punktides 1–8 nimetatud valdkondades seadusega sätestatud ülesandeid.

(3) Majandus- ja Kommunikatsiooniministeerium:

1) kujundab riiklikku innovatsioonipoliitikat ning korraldab ettevõtete teadus- ja arendustegevust ning innovatsiooni;

2) töötab välja ja esitab Vabariigi Valitsusele ettepanekuid ettevõtete teadus- ja arendustegevuse ning innovatsioonipoliitika kohta;

3) korraldab ettevõtete teadus- ja arendustegevuse ning innovatsiooni finantseerimist riigieelarvest;

4) koordineerib riiklikul tasemel rahvusvahelist ettevõtete teadus-ja arendustegevuse ning innovatsiooni koostööd ning vajadusel korraldab selle Eesti-poolset finantseerimist;

5) täidab muid käesoleva lõike punktides 1-4 nimetatud valdkondades seadusega sätestatudülesandeid.

(4) Valdkonna eest vastutavate ministeeriumite koostöö teadus- ja arendustegevuse ning innovatsiooni korraldamisel :Haridus- ja Teadusministeerium ning Majandus- ja Kommunikatsiooniministeerium vastutavad ühiselt teadus- ja arendustegevuse ja innovatsioonisüsteemi tervikliku toimimise eest, sh korraldavad ühiselt arendustegevust ja teadmussiirde alaseid tegevusi teadus- ja arendusasutuste ja ettevõtete vahel.

**§ 8. Eesti Teadusagentuur**

(1) Eesti Teadusagentuur on riigi sihtasutus, mis:

1) rahastab konkurentsipõhiste rahastamisinstrumentide kaudu alus- ja rakendusuuringuid ja eksperimentaalarendust positiivselt evalveeritud teadus- ja arendusasutustes;

2) edendab teadlaste ning teadus- ja arendusasutuste rahvusvahelist koostööd;

3) viib läbi teadus- ja arendustegevuse kvaliteedi hindamist;

4) nõustab erinevaid teadussüsteemi osapooli valitsemisala poliitikaeesmärke toetavate teadus- ja arendustegevuse ning innovatsiooni meetmete väljatöötamisel ja korraldab vajadusel nende elluviimist;

5) koordineerib teaduseetika valdkonna tegevusi;

6) toetab teadus- ja arendustegevuse ja innovatsioonipoliitikat teadus- ja arendustegevuse kohta informatsiooni kogumise, säilitamise, kättesaadavaks tegemise ja analüüsimisega;

7) edendab teadus- ja arendustegevuse populariseerimist ja teaduskommunikatsiooni;

8) täidab teisi talle õigusaktidega pandud ülesandeid.

(2) Eesti Teadusagentuur:

1) kaasab oma tegevusse pädevaid eksperte ning arvestab otsuste tegemisel nende hinnanguid;

2) tegutseb kooskõlas teadus- ja arendustegevust suunavate valdkonna arengukavadega;

3) lähtub oma tegevuses teaduseetika põhimõtetest ja heast teadustavast;

4) on rahastamisotsuste tegemisel ja menetlemisel sõltumatu.

(2) Teadusagentuuril on teadus- ja arendustegevuse eri valdkondade tunnustatud teadlastest koosnev hindamisnõukogu, mis hindab uurimistoetuste taotlusi järjepidevalt, asjatundlikult ja sõltumatult ning lähtub teaduseetika põhimõtetest ja heast teadustavast.

(3) Eesti Teadusagentuuri hindamisnõukogu moodustamise korra ja töökorra kehtestab valdkonna eest vastutav minister määrusega.

(4) Eesti Teadusagentuuris teostab riigi asutajaõigusi Haridus- ja Teadusministeerium.

**§ 9. Ettevõtluse ja Innovatsiooni Sihtasutus**

(1) Ettevõtluse ja Innovatsiooni Sihtasutus on riigi sihtasutus, mis:

1) edendab ettevõtete teadus-ja arendustegevuse ning innovatsiooni alast teadlikkust;

2) edendab ettevõtete teadus-ja arendustegevuse ning innovatsiooni alast võimekust;

3) rahastab ettevõtete teadus-ja arendustegevuse ning innovatsiooni projekte ning viib ellu ettevõtete teadus-ja arendustegevuse ning innovatsiooni toetusmeetmeid;

4) toetab ettevõtete rahvusvahelistumist ja osalemist rahvusvahelistes teadmusvõrgustikes;

5) analüüsib ja seirab innovatsioonikeskkonda ning innovatsioonipoliitika elluviimist;

6) täidab teisi talle õigusaktidega pandud ülesandeid.

(2) Ettevõtluse ja Innovatsiooni Sihtasutus:

1) kaasab oma tegevusse pädevaid eksperte ning arvestab otsuste tegemisel nende hinnanguid;

2) tegutseb kooskõlas teadus- ja arendustegevust ning innovatsiooni suunavate valdkonna arengukavadega;

3) on rahastamisotsuste tegemisel ja menetlemisel sõltumatu.

**§ 10. Eesti Teaduste Akadeemia**

(1) Eesti Teaduste Akadeemia on kõrge teadusliku kvalifikatsiooniga teadlaste ja teiste silmapaistvate loomeisikute ühendus, kelle ülesanne on väärtustada teaduslikku mõtteviisi ja kultuuri, arendada ja esindada Eesti teadust, nõustada riiki ja selle institutsioone ning aidata kaasa Eesti riigi sotsiaalsele ja majandusliku arengule.

(2) Eesti Teaduste Akadeemia on avalik-õiguslik juriidiline isik, kes tegutseb Eesti Teaduste Akadeemia seaduse, käesoleva seaduse, teiste õigusaktide ja oma põhikirja alusel.

**§ 11. Eesti Teadusinfosüsteem**

(1) Eesti Teadusinfosüsteem on andmekogu, mille eesmärk on:

1) anda usaldusväärset teavet teadus- ja arendustegevuse poliitika kujundamiseks, rahastamisotsusteks, statistikaks ning strateegiliseks juhtimiseks;

2) anda teadus- ja arendusasutustele ning avalikkusele usaldusväärset teavet teadus- ja arendustegevuse ja selle osapoolte kohta;

3) tagada teadus- ja arendustegevusega seotud asutuste ja juriidiliste isikute tegevuse planeerimiseks ja finantseerimiseks ning eelarvete koostamiseks vajalikud andmed;

4) tagada teadus- ja arendustegevusega seotud asutuste ja isikute tegevuse ning projektide hindamiseks vajalikud andmed ja töökeskkond.

(2) Eesti Teadusinfosüsteemi vastutav töötleja on Haridus- ja Teadusministeerium ning andmekogu volitatud töötleja määratakse andmekogu põhimääruses.

(3) Eesti Teadusinfosüsteemi volitatud töötleja ülesandeid võib halduslepingu alusel täita eraõiguslik juriidiline isik vastutava töötleja poolt ettenähtud ulatuses.

(4) Eesti Teadusinfosüsteemi asutab ning selle põhimääruse, sealhulgas andmete koosseisu ja säilitamise tähtaja, kehtestab Vabariigi Valitsus määrusega.

**3. peatükk**

**Teadus- ja arendusasutused**

**§ 12. Teadus- ja arendusasutus**

(1) Teadus- ja arendusasutus on juriidiline isik või asutus, mille:

1) põhitegevus on alusuuringute, rakendusuuringute või eksperimentaalarenduse või mitme nimetatud tegevuse läbiviimine;

2) põhitegevusega kaasnevaks tegevuseks on levitada teadmisi õpetamise, publitseerimise ja teadmussiirde kaudu;

3) liikmeskonda kuuluvad põhitegevuseks vajalike alus- ja rakendusuuringute või arendustegevusega tegelevad töötajad;

4) hooned, ruumid, sisustus ja muu vara on piisavad ning sobivad põhitegevuse läbiviimiseks.

(2) Lõikes 1 toodud nõuetele vastavad teadus- ja arendusasutustel on õigus taotleda korralist evalveerimist.

(3) Positiivselt evalveeritud teadus- ja arendusasutusel on õigus taotleda paragrahvis 13 sätestatud ülesannete täitmiseks oma teadus- ja arendustegevuse finantseerimist riigieelarvest paragrahvides 18-23 sätestatud tingimustel.

**§ 13. Positiivselt evalveeritud teadus- ja arendusasutuste ülesanded**

Positiivselt evalveeritud teadus- ja arendusasutuste ülesanded avaliku hüve loomisel on järgmised:

1) edendada teadusi ning pakkuda ühiskonnale vajalikke teadus- ja arendustegevusel põhinevaid avalikke teenuseid, toetades nende tegevustega ühiskonna ja majanduse arengut ning rahvusvahelistumist ja rahvuskultuuri püsimist;

2) tagada asutuses läbiviidava teadus- ja arendustegevuse vastavus üldtunnustatud eetikanormidele ja teaduse heale tavale;

3) tagada riigieelarvelistest vahenditest finantseeritud teadus- ja arendustegevuse tulemuste, kui seda ei piira teised õigusaktid, kättesaadavus avalikkusele;

4) teha asutuse teadus- ja arendustegevusega seotud andmed kättesaadavaks ETISes ja vastutada andmete õigsuse eest.

**§ 14. Evalveerimine**

(1) Evalveerimine on teadus- ja arendustegevuse välishindamine, mis viiakse läbi kas korralise evalveerimisena teadus- ja arendusasutuse taseme ja jätkusuutlikkuse hindamiseks asutuse poolt valitud valdkonnas või sihtevalveerimisena teaduspoliitika kujundamiseks ning teadus- ja arendustegevuse korraldamiseks vajaliku teabe saamiseks.

(2) Evalveerimise tulemused ning nendega kaasnevad hinnangud ja soovitused on avalikud, kui seaduses ei ole sätestatud teisiti.

(3) Korralisel evalveerimisel hinnatakse perioodiliste voorudena teadus- ja arendusasutuste teadus- ja arendustegevuse kvaliteeti teadus- ja arendustegevuse valdkondades, võrreldes seda rahvusvahelise tasemega.

(4) Korralise evalveerimise voor viiakse läbi iga seitsme aasta järel kõikides evalveerimist taotlenud teadus- ja arendusasutustes samaaegselt. Kui voorude vahelisel perioodil tekib vajadus täiendava korralise evalveerimise järele, viiakse läbi erakorraline voor. Erakorraline voor viiakse läbi juhul, kui evalveerimist taotleb voorude vahelisel ajaperioodil vähemalt kolm teadus- ja arendusasutust.

(5) Teadus- ja arendustegevuse korralise evalveerimise taotlemise, läbiviimise ja tulemuse kinnitamise täpsemad tingimused ja korra kehtestab valdkonna eest vastutav minister määrusega.

(6) Valdkonna eest vastutav minister kinnitab hindamiskomisjoni põhjendatud ettepaneku alusel korralise evalveerimise otsuse evalveerida teadus- ja arendusasutuse teadus- ja arendustegevus vastavas valdkonnas positiivselt või negatiivselt.

(7) Korralise evalveerimise positiivne otsus kehtib seitse aastat, kuid mitte kauem kui järgmise korralise evalveerimise vooru otsuste kinnitamiseni. Kui uut korralist evalveerimist on taotletud vähemalt aasta enne korralise evalveerimise positiivse otsuse kehtivusaja lõppemist, kuid taotlejast mitteolenevatel põhjustel ei ole evalveerimist läbi viidud, pikeneb korralise evalveerimise positiivse otsuse kehtivusaeg kuni uue korralise evalveerimise otsuse kehtima hakkamiseni.

(8) Valdkonna eest vastutav minister võib positiivse evalveerimisotsuse tühistada ennetähtaegselt, kui § 12 lõikes 1 toodud tingimused ei ole enam täidetud.

(9) Haridus- ja Teadusministeeriumil on õigus korraldada omal algatusel või teistest seadustest tulenevatel asjaoludel sihtevalveerimisi teadus- ja arendustegevust suunavate valdkonna arengukavade või muude teaduspoliitiliste otsuste ja meetmete ettevalmistamiseks või nende mõjude ning rakendamise hindamiseks ja analüüsimiseks.

(10) Sihtevalveerimise teema, osalejad ja täpsema korralduse kinnitab valdkonna eest vastutav minister käskkirjaga, kooskõlastades selle juhul, kui sihtevalveerimine puudutab teise ministeeriumi haldusala, vastava ministeeriumiga.

(11) Sihtevalveerimisel osalevad positiivselt evalveeritud teadus- ja arendusasutused, kuid osaleda võivad ka teised asutused, kelle teadus ja arendustegevuse kvaliteeti soovitakse hinnata.

**§ 15. Teadus- ja arendusasutuste õiguslik seisund**

1) Teadus- ja arendusasutus võib olla asutatud riigiasutusena, kohaliku omavalitsuse asutusena, avalik-õigusliku juriidilise isikuna, avalik-õigusliku juriidilise isiku asutusena või eraõigusliku juriidilise isikuna.

2) Teadus- ja arendusasutused tegutsevad käesoleva seaduse, teiste õigusaktide ja oma põhimääruse või põhikirja alusel.

3) Riigiasutusena tegutseva teadus- ja arendusasutuse moodustab, korraldab ümber ja selle tegevuse lõpetab Vabariigi Valitsus. Kohaliku omavalitsuse asutusena tegutseva teadus- ja arendusasutuse moodustab, korraldab ümber ja selle tegevuse lõpetab kohaliku omavalitsuse volikogu.

4) Riigiasutusena, avalik-õigusliku juriidilise isikuna või tema asutusena asutatud teadus- ja arendusasutus registreeritakse riigi- ja kohaliku omavalitsuse asutuste riiklikus registris selle registri põhimääruses sätestatud korras.

5) Avalik-õigusliku juriidilise isikuna tegutseva teadus- ja arendusasutuse õiguslik seisund, eesmärk ja ülesanded, tegevuse alused ning juhtorganid sätestatakse avalik-õigusliku juriidilise isiku kohta käivas seaduses.

6) Eraõigusliku juriidilise isikuna tegutseva teadus- ja arendusasutuse õiguslik seisund, tegevuse alused ning juhtorganid sätestatakse eraõigusliku juriidilise isiku kohta käivas seaduses.

**§ 16. Riigi- ja kohaliku omavalitsuse teadus- ja arendusasutuste juhtimine**

(1) Riigi- ja kohaliku omavalitsuse teadus- ja arendusasutust juhib direktor, kes kannab vastutust teadus- ja arendusasutuse üldseisundi ja arengu ning rahaliste vahendite õiguspärase ja otstarbeka kasutamise eest.

(2) Direktori konkursi läbiviimise tingimused ja korra kehtestab minister, kelle juhitava ministeeriumi valitsemisalasse teadus- ja arendusasutus kuulub, või valla- või linnavalitsus.

(3) Avaliku konkursi tulemuse alusel sõlmib direktoriga kuni viieks aastaks töölepingu minister, kelle juhitava ministeeriumi valitsemisalasse teadus- ja arendusasutus kuulub, vallavanem, linnapea või avalik-õigusliku juriidilise isiku juht või tema volitatud esindaja. Direktoriga tähtajalise töölepingu järjestikku sõlmimisel või tähtajalise töölepingu pikendamisel ei muutu töösuhe tähtajatuks.

(4) Riigi- või kohaliku omavalitsuse asutusena tegutseva teadus- ja arendusasutuse teadus- ja arendustegevuse eesmärgid ja korraldamine määratakse kindlaks selle teadus- ja arendusasutuse põhimääruses, järgides käesoleva seaduse § 12 toodud tingimusi.

**§ 17. Teadus- ja arendusasutuse liikmeskond**

Teadus- ja arendusasutuse liikmeskonda kuuluvad:

1) alus- ja rakendusuuringuid või arendustegevust läbiviivad isikud – isikud, kes töötavad asutuses kas akadeemilise töötajana, teadus- ja arendusspetsialistina või insenerina, ning teadus- ja arendusasutuste ja nende struktuuriüksuste juhid, kes korraldavad teadus- ja arendustegevuse kavandamist ja elluviimist;

2) tehnikud – teadustöötajate juhtimisel alus- ja rakendusuuringuid või arendustegevust läbiviivad isikud, kellel on vastav ettevalmistus;

3) abipersonal – alus- ja rakendusuuringute või arendustegevuse läbiviimisesse kaasatud isikud, kelle tööülesanded ei ole otseselt seotud alus- ja rakendusuuringute või arendustegevuse läbiviimisega, ning teised teadus- ja arendusasutuse ülesannete täitmist toetavad isikud;

4) teised õigusaktides nimetatud isikud.

**4. peatükk**

**Teadus- ja arendustegevuse ning innovatsiooni finantseerimine**

**§ 18. Teadus- ja arendustegevuse finantseerimise üldpõhimõtted**

(1) Teadus- ja arendustegevuse ning innovatsiooni riigieelarvest finantseerimise eesmärk on avalikes huvides läbiviidava ning käesoleva seaduse § 3 toodud põhimõtetele vastava teadus- ja arendustegevuse ning innovatsiooni toetamine ning selle järjepidevuse ja kvaliteedi kindlustamine.

(2) Teadus- ja arendustegevust finantseeritakse riigieelarvest järgmiste rahastusinstrumentide kategooriate kaudu:

1) tegevustoetus;

2) uurimistoetus;

3) sihttoetus;

4) süsteemitoetus.

(3) Riigieelarvest finantseeritud teadus- ja arendusasutuse põhitegevuse või põhitegevusega kaasnevate tegevuste tulemustest saadud kasum tuleb toetuse saajal investeerida teadus- ja arendustegevusse, selle tulemuste levitamisse või õpetamisse.

(4) Riigieelarve vahendite kasutamisel tuleb toetuse saajal eristada raamatupidamises teadus- ja arendustegevusega seotud majandustegevus ja mittemajandustegevus, nende kulud ja rahastamine.

**§ 19. Tegevustoetus**

(1) Tegevustoetus on Haridus- ja Teadusministeeriumi eelarve kaudu positiivselt evalveeritud teadus- ja arendusasutusele eraldatav riigieelarveline toetus teadussüsteemi institutsionaalse järjepidevuse ning kvaliteetse ja mitmekesise teadusbaasi kindlustamiseks, sealhulgas kõrgharidusele vajaliku teadussisendi tagamiseks.

(2) Tegevustoetuse riigieelarve vahendid teadus- ja arendusasutustele jaotab valdkonna eest vastutav minister baasrahastuseks ja tulemusrahastuseks.

(3) Baasrahastamisel leitakse iga teadus- ja arendusasutuse osakaal, arvestades teadus- ja arendusasutusele tegevustoetuse määramise kalendriaastale eelneva kolme kalendriaasta jooksul eraldatud tegevustoetust ja samal perioodil teadus- ja arendusasutustele eraldatud tegevustoetuste kogumahtu.(4) Valdkonna eest vastutava ministri otsusel võib käesoleva paragrahvi lõikes 3 nimetatud osakaalu kujundamisel arvesse võtta:

1) teadus- ja arendusasutusele eraldatud sihttoetust ja süsteemitoetust;

2) teadus- ja arendusasutusele struktuuri või suuruse muutumist.

(5) Tulemusrahastamisel võetakse arvesse teadus- ja arendusasutusele seniste kohustuste täitmist ja järgmisi tulemusnäitajaid:

1) teadus- ja arendustegevuse kvaliteedi näitajaid;

2) teadus- ja arendusasutuse tulemuslikkuse näitajaid;

3) ühiskonna arengu toetamise näitajaid;

4) ettevõtluskoostööga seotud näitajad;

4) rahvusteaduste arendamisega seotud näitajad.

(4) Tulemusrahastamisel arvesse võetavate tulemusnäitajate täpsustused, nende osakaalud ja tulemusrahastamise arvestamise alused kehtestab valdkonna eest vastutav minister määrusega.

(5) Tegevustoetuse iga-aastase mahu kinnitab valdkonna eest vastutav minister käskkirjaga.

**§ 20. Uurimistoetus**

(1) Uurimistoetus on konkurentsipõhine toetus positiivselt evalveeritud teadus- ja arendusasutustes töötavate teadlaste poolt algatatud kõrgetasemelise teadus- ja arendustegevuse projekti läbiviimiseks ning uuenduslike uurimissuundade arengu tagamiseks.

(2) Uurimistoetust taotletakse avalikul konkursil Eesti Teadusagentuuri kehtestatud ning Haridus- ja Teadusministeeriumiga kooskõlastatud tingimustel ja korras.

(3) Uurimistoetuse taotluste hindamise korraldab Eesti Teadusagentuur ja viib läbi Eesti Teadusagentuuri hindamisnõukogu.

**§ 21. Sihttoetus**

(1) Teadus- ja arendustegevuse sihttoetus on riigieelarvest vajaduse korral määratav toetus avalikes huvides tehtavaks teadus- ja arendustegevuseks ning sellega kaasnevateks tegevusteks.

(2) Sihttoetuse eraldamine toimub valdkonna eest vastutava ministri kinnitatud korras.

**§ 22. Süsteemitoetus**

(1) Süsteemitoetus on teadus- ja arendussüsteemi institutsionaalseks ja tehniliseks toimimiseks ning teadus- ja arendustegevuse mõju kasvatamiseks antav toetus.

(2) Süsteemitoetuste eraldamise tingimused ja korrad kehtestab valdkonna eest vastutav minister määrusega.

**§ 23. Teadus- ja arendusasutuse tegevustoetuse, sihttoetuse ja süsteemitoetuse eraldamine**

(1) Avalik-õigusliku juriidilise isikuna tegutsevale teadus- ja arendusasutusele tegevustoetuse, sihttoetuse ja süsteemitoetuse eraldamiseks sõlmib valdkonna eest vastutav minister teadus- ja arendusasutusega kolmeks kuni viieks aastaks halduslepingu.

(2) Käesoleva paragrahvi lõikes 1 nimetatud halduslepingu lisana sõlmitakse teadus- ja arendusasutusega toetuste eraldamiseks igal kalendriaastal rahastamise kokkulepe.

(3) Halduslepingus lepitakse kokku:

1) teadus- ja arendusasutuse peamised kohustused teadus- ja arendustegevuse läbiviimisel ning selleks tegevustoetuse, sihttoetuse ja süsteemitoetuse määramise eesmärgid;

2) vajaduse korral muude vahendite määramise tingimused;

3) aruandluse vorm.

(4) Riigi teadus- ja arendusasutusele eraldatakse tegevustoetus, sihttoetus ja süsteemitoetus käskkirjaga. Riigiasutuste puhul räägib toetuse andmise eesmärgid läbi asutuse pidaja.

(5) Eraõigusliku juriidilise isikuna tegutsevale teadus- ja arendusasutusele toetuse eraldamiseks sõlmitakse teadus- ja arendusasutusega leping, milles sätestatakse toetuse eraldamise eesmärk, toetuse saaja kohustused toetuse kasutamisel ja aruandluse vorm.

**§ 24. Innovatsiooni finantseerimine**

Innovatsiooni finantseerimine riigieelarvest või kohalike omavalitsuste eelarvest toimub selleks ettenähtud meetmete kaudu vastavalt konkreetsele meetmele kehtestatud tingimustele.

**§ 25. Järelevalve**

(1) Haridus- ja Teadusministeerium (edaspidi haldusjärelevalve teostaja) teostab haldusjärelevalvet teadus- ja arendusasutuse, välja arvatud Haridus- ja Teadusministeeriumi valitsemisalasse kuuluva teadus- ja arendusasutuse tegevuse üle käesoleva seaduse ja selle alusel kehtestatud õigusaktidega sätestatud nõuete täitmisel.

(2) Haldusjärelevalve teostajal on õigus kaasata haldusjärelevalve teostamisele eksperte.

(3) Oma eesmärgi elluviimiseks on haldusjärelevalve teostajal õigus:

1) tutvuda teadus- ja arendusasutuse käsutuses olevate tõendite ja andmetega, mille alusel on võimalik kindlaks teha haldusjärelevalve teostaja ülesannete täitmiseks olulised asjaolud, saada dokumentidest ärakirju või väljavõtteid;

2) teha ettekirjutusi käesoleva seaduse ja selle alusel kehtestatud õigusaktidega sätestatud nõuete rikkumise lõpetamiseks, edasiste rikkumiste ärahoidmiseks ja rikkumisega tekitatud tagajärgede kõrvaldamiseks.

(4) Ettekirjutuse täitmata jätmise korral võib haldusjärelevalve teostaja rakendada sunniraha asendustäitmise ja sunniraha seaduses sätestatud korras. Sunniraha ülemmäär on 640 eurot.

(5) Ministeerium või kohalik omavalitsus, kelle valitsemisalasse teadus- ja arendusasutus kuulub, teeb teadus- ja arendusasutuse tegevuse üle teenistuslikku järelevalvet seaduses sätestatud korras.

**5. peatükk**

**Seaduse rakendamine**

**§ 26. Üleminek**

(1) Korralise evalveerimise tulemuste kehtivus ja uus voor

1) Esimene korraline evalveerimine vooruna korraldatakse 2024. aastal.

2) Aastatel 2015-2022 toimunud korralisel evalveerimisel tehtud positiivne otsus kehtib kuni korralise evalveerimise 2024. aasta vooru tulemuste kinnitamiseni.

(2) Tegevustoetuse baasosa arvestamine tegevustoetusele ülemineku perioodil

1. Aastatel 2024.-2026 võetakse tegevustoetuse baasosa arvestamise aluseks teadus- ja arendusasutusele tegevustoetuse määramise kalendriaastale eelneva kolme kalendriaasta jooksul eraldatud tegevustoetust ja baasfinantseerimist ning samal perioodil teadus- ja arendusasutustele eraldatud tegevustoetuste ja baasfinantseerimise kogumahtu.